## Pravilnik o unutarnjem redu u Nacionalnom parku "Krka

### NN 77/1998 (2.6.1998.), Pravilnik o unutarnjem redu u Nacionalnom parku "Krka

# **DRŽAVNA UPRAVA ZA ZAŠTITU OKOLIŠA**

Na temelju članka 30. stavka 1. Zakona o zaštiti prirode ("Narodne novine"
br. 30/94 i 72/94), članka 14. stavka 2., a u svezi s člankom 11. stavkom
2. Zakona o izmjenama i dopunama Zakona o ustrojstvu i djelokrugu ministarstava
i državnih upravnih organizacija ("Narodne novine", br. 131/97), ravnatelj
Državne uprave za zaštitu prirode i okoliša donosi

## **PRAVILNIK**

### **O UNUTARNJEM REDU U NACIONALNOM PARKU "KRKA"**

I. OPĆE ODREDBE

Članak 1.

Ovim Pravilnikom uređuju se pitanja zaštite, unapređenja i korištenja
Nacionalnog parka "Krka" (u daljnjem tekstu: Nacionalni park), te propisuju
prekršaji i određuju upravne mjere za nepoštivanje odredaba ovoga Pravilnika.

Članak 2.

Zaposlenici Javne ustanove "Nacionalni park Krka" (u daljnjem tekstu:
Ustanova), stanovnici Nacionalnog parka, vlasnici i ovlaštenici prava na
nekretninama u Nacionalnom parku, te fizičke i pravne osobe koje na području
Nacionalnog parka obavljaju dopuštenu djelatnost i posjetitelji Nacionalnog
parka dužni su se pridržavati odredaba ovoga Pravilnika.

Članak 3.

Ustanova je dužna skrbiti o zaštiti, održavanju i promicanju Nacionalnog
parka.

II. UNUTARNJI RED U NACIONALNOM PARKU

***1. Plovidba i privez plovila***

Članak 4.

Kretanje plovila u Nacionalnom parku dozvoljeno je uz dopuštenje Ustanove.

Prijevoz posjetitelja u Nacionalnom parku organizira Ustanova.

Zabranjen je prijevoz posjetitelja na vodi bez odobrenja Ustanove.

Iznimno, samostan na otočiću Visovac ima pravo organizirati prijevoz
posjetitelja (hodočasnika) samostana vlastitim plovilima, pod uvjetima
koje propisuje Ustanova.

Vlasnici i ovlaštenici prava na nekretninama u Nacionalnom parku imaju
pravo korištenja plovila radi pristupa svojim nekretninama.

Članak 5.

Stalni privez plovila, u dijelu rijeke Krke uzvodno od Skradinskog mosta,
mogu imati Ustanova, samostan Visovac i manastir Krka (Arhanđelovac) u
skladu s Prostornim planom Nacionalnog parka "Krka" (u daljnjem tekstu:
Prostorni plan) i uvjetima koje utvrđuje Državna uprava za zaštitu prirode
i okoliša (u daljnjem tekstu: Državna uprava).

Iznimno, stalni ili privremeni privez plovila mogu imati i druge pravne
i fizičke osobe uz dopuštenje Ustanove.

Stalni i privremeni privez plovila dopušten je isključivo na posebno
označenim i uređenim prostorima (privezištima).

Članak 6.

Fizičkim i pravnim osobama iz članka 4. i 5. ovoga Pravilnika pobliže
uvjete za kretanje i privez plovila određuje Ustanova.

Članak 7.

Radi onemogućavanja nedozvoljene plovidbe u vodama Nacionalnog parka
postavljaju se vidljive zapreke i oznake na vodi.

***2. Korištenje vodnog dobra***

Članak 8.

Vode Nacionalnog parka mogu se koristiti na način da se ne mijenja kvaliteta
vode i živog svijeta u njoj, te prirodni režim vodotoka.

Pravne osobe koje koriste vodna dobra (Hrvatska elektroprivreda, Hrvatske
vode, Vodovod i odvodnja i dr.) dužne su u svezi toga korištenja postupati
u skladu s odredbama Prostornog plana i zakona, a osobito:

- Hidroelektrana na Skradinskom buku obustavlja rad u razdoblju od 1.
lipnja do 30. rujna tekuće godine, u vremenu od 8 do 20 sati, a u istom
razdoblju moguć je noćni rad elektrane (od 20 do 8 sati) uz propuštanje
biološkog minimuma od 6 m3/sec preko cijelog slapišta. Hidroelektrana obustaviti
će rad i izvan navedenog razdoblja ako na donjem dijelu Skradinskog buka
nije osiguran protok vode od 13 m3/sec.

Ovi uvjeti primjenjuju se i na pogonsku vodu Šibenskog vodovoda na Skradinskom
buku.

- Hidroelektrana na Roškom slapu obustavljat će rad u razdoblju od 1.
lipnja do 31. listopada tekuće godine, u vremenu od 8 do 20 sati. Hidroelektrana
obustaviti će rad i izvan navedenog razdoblja ako protok na profilu zahvata
vode padne ispod 6 m3/sec.

- Hidroelektrana "Miljacka" radit će u vremenu od 8 do 20 sati (dnevni
režim) uz protok od min. 8 m3/sec. i od 20 do 8 sati s min. protokom za
zadržavanje biološkog minimuma od 4 m3/sec (noćni režim). Hidroelektrana
obustavit će rad i izvan navedenog razdoblja ako protok na profilu zahvata
vode padne ispod 4 m3/sec.

Prilikom obustave rada hidroelektrana dozvoljeno je korištenje minimalnog
protoka za sinhronu vrtnju turbina bez plasiranja energije izvan elektrane.

Korisnici vodnog dobra na području Nacionalnog parka "Krka" dužni su
Ustanovi plaćati naknadu čiju visinu utvrđuje ravnatelj Ustanove.

Vlasnici i ovlaštenici prava na mlinicama ne plaćaju naknadu za korištenje
vodnog dobra iz stavka 1. ovoga članka.

Korisnici vodnog dobra koji svojim radnjama i djelatnostima ugroze izvornost
prirode i prouzrokuju štetu dužni su je nadoknaditi. Naplaćena naknada
štete koristi se za sanaciju i zaštitu dijela prirode na kojem je šteta
nastala.

***3. Kupanje i obavljanje podvodnih aktivnosti***

Članak 9.

U Nacionalnom parku kupanje je dozvoljeno samo na označenim mjestima
za vrijeme dok su ulazi u Nacionalni park otvoreni.

Znakove i natpise te označavanje granica kupališta iz stavka 1. ovoga
članka određuje i postavlja Ustanova.

Zabranjeno je kupanje na slapištima rijeke Krke.

Članak 10.

Na području Nacionalnog parka zabranjeno je obavljanje podvodnih aktivnosti
(športsko-rekreacijsko ronjenje, podvodno snimanje, podvodna natjecanja
i podučavanje ronjenju).

Podvodne aktivnosti dozvoljene su u znanstveno-istraživačke svrhe uz
dopuštenje Državne uprave.

***4. Rekreacijski ribolov***

Članak 11.

Na području Nacionalnog parka ribolov je zabranjen.

Iznimno, na području Nacionalnog parka dopušten je rekreacijski ribolov.

Članak 12.

Rekreacijski ribolov smije se obavljati samo klasičnim mušičarskim priborom
i to s jednom umjetnom muhom na jednokukoj udici bez kontrakuke ili jednokukom
udicom kojoj je stisnuta kontrakuka.

Članak 13.

Za rekreacijski ribolov u Nacionalnom parku mora se ishoditi dozvola
koju izdaje Ustanova. Za dozvolu se plaća propisana naknada.

Dozvola se izdaje najmanje za jedan dan, a najdulje za sedam dana.

Ovisno o duljini trajanja dozvole plaća se naknada.

Visinu naknade za obavljanje rekreacijskog ribolova utvrđuje ravnatelj
Ustanove.

Za vrijeme lovostaja zabranjen je rekreacijski ribolov.

Lokalitete i pobliže uvjete za rekreacijski ribolov utvrđuje ravnatelj
Ustanove.

Iznimno, stanovnicima, vlasnicima i ovlaštenicima prava na nekretninama
u Nacionalnom parku dozvola se izdaje za godinu dana uz uvjete propisane
sukladno stavku 6. ovoga članka.

Članak 14.

U rekreacijskom ribolovu dozvoljen je dnevni ulov od jedne ribe po dozvoli.

Ulovljene ribe ne smiju se stavljati u promet.

Ulovljena riba čija je duljina manja od 30 cm mora se odmah vratiti
u vodu.

Iznimno, stanovnicima, vlasnicima i ovlaštenicima prava na nekretninama
u Nacionalnom parku dozvoljen je dnevni ulov ribe do 2 kg uz uvjete propisane
stavkom 3. ovoga članka.

Količina ulova iz stavka 4. ovoga članka može biti i veća ako se radi
o ulovu jedne ribe teže od 2 kg.

Članak 15.

Zabranjen je lov, sakupljanje i vađenje školjkaša i drugih vodenih organizama
na području Nacionalnog parka.

Dozvoljen je lov, sakupljanje i vađenje školjkaša i drugih vodenih organizama
u znanstvene i obrazovne svrhe na temelju dopuštenja Državne uprave.

***5. Zaštita živog i neživog svijeta kopna***

Članak 16.

Na području Nacionalnog parka zabranjen je lov, hvatanje, proganjanje,
ozljeđivanje ili ubijanje životinja, oštećivanje njihovih razvojnih oblika,
gnijezda ili legla i obitavališta.

Zabranjeno je loviti, hvatati i uznemiravati ptice i u preletu.

Iznimno, na području Nacionalnog parka dozvoljeno je hvatanje životinja
u znanstveno-istraživačke svrhe, radi provođenja sanitarnih mjera i uspostave
prirodne ravnoteže uz dopuštenje Državne uprave.

Alohtone životinje u Nacionalnom parku odstranit će se lovom kojeg organizira
Ustanova uz dopuštenje Državne uprave.

Uz vanjski rub granica Nacionalnog parka (do 300 m) nije dozvoljeno
graditi ili postavljati lovnogospodarske i lovnotehničke objekte.

Članak 17.

Zabranjeno je nošenje vatrenog oružja, ili drugog oružja pogodnog za
lov na području Nacionalnog parka.

Vatreno oružje na području Nacionalnog parka mogu nositi samo službene
i ovlaštene osobe u skladu sa zakonom.

Članak 18.

Na području Nacionalnog parka zabranjeno je slobodno kretanja pasa.

Psi se mogu držati vezani ili u ograđenom prostoru, te voditi na uzici.

Članak 19.

Na području Nacionalnog parka zabranjeno je sjeći šume ili pošumljavati
bez dopuštenja Državne uprave.

Zabranjeno je branje, sakupljanje, uklanjanje sa staništa i oštećivanje
biljki bez dopuštenja Državne uprave.

Obavljanje tradicionalne poljoprivrede je dozvoljeno.

Članak 20.

Na području Nacionalnog parka košnja i tradicionalna ispaša stoke je
dopuštena.

Nije dopuštena ispaša stoke i košnja na strmim kanjonskim padinama i
lokalitetima Skradinskog buka i Roškog slapa.

Članak 21.

Posjetiteljima je zabranjeno loženje vatre na otvorenom, izvan naselja
i mjesta koja su posebno označena za tu namjenu.

Stanovnici, vlasnici i ovlaštenici prava na nekretninama u Nacionalnom
parku, te posjetitelji Nacionalnog parka dužni su se pridržavati upozorenja
u svezi sa zaštitom šume od požara.

Posjetitelji Nacionalnog parka dužni su sve otpatake odložiti na za
to predviđena mjesta.

Članak 22.

Zabranjeno je vađenje mineralnih sirovina i mijenjanje pejzaža, kao
i bilo koja druga eksploatacija prirodnih izvora.

Strojevi i uređaji koji stvaraju veliku buku moraju biti propisno zvučno
izolirani.

Članak 23.

Na području Nacionalnog parka zabranjeno je:

- graditi objekte i izvoditi druge građevinske radove bez pribavljenih
uvjeta zaštite prirode Državne uprave,

- graditi i postavljati privremene objekte bez dopuštenja Državne uprave,

- podizati barijere u vodi i sprečavati protok vode,

- odlaganje građevinskog otpadnog materijala,

- odlaganje industrijskog i kućnog otpada,

- ispuštanje tekućina i uporaba kemijskih sredstava kojima se može ugroziti
biljni i životinjski svijet, odnosno onečistiti voda,

- nisko nadlijetanje letjelica (ispod 400 m), osim u svrhu snimanja
ili praćenja životinjskog svijeta uz dopuštenje Državne uprave.

Članak 24.

Na području Nacionalnog parka zabranjuje se kampiranje izvan organiziranih
kampova utvrđenih Prostornim planom.

Dozvolu za kampiranje izdaje Ustanova uz uvjete koje propisuje Državna
uprava.

Članak 25.

Zabranjeno je izgrađivati pristupe obali, obalu, lučice, vezove i druge
vrste pristana na svim obalama na području Nacionalnog parka, osim za to
Prostornim planom predviđenim mjestima i uz uvjete koje propisuje Državna
uprava.

***6. Posjetitelji***

Članak 26.

Nacionalni park kao prostor naročite kulturne, znanstvene, odgojne,
obrazovne, turističke i rekreativne vrijednosti namijenjen je posjećivanju.
Posjetitelji Nacionalnog parka mogu u njega ući samo na mjestima koja su
određena kao ulazi u Nacionalni park.

Članak 27.

Za ulaz u Nacionalni park plaća se naknada Ustanovi.

Visinu naknade za ulaz u Nacionalni park utvrđuje ravnatelj Ustanove
uz suglasnost Državne uprave.

Za vrijeme boravka na području Nacionalnog parka posjetitelji su dužni
sačuvati ulaznicu.

Članak 28.

Pravce kretanja i mjesta koja se mogu posjećivati u Nacionalnom parku
utvrđuje Ustanova.

Pravci kretanja i mjesta koja se mogu posjećivati moraju biti odgovarajuće
označena.

Članak 29.

Unutar granica Nacionalnog parka dozvoljeno je kretanje posjetiteljima
samo na područjima i stazama koje su označene i namijenjene razgledavanju
i posjećivanju.

Kretanje posjetitelja izvan područja i staza iz stavka 1. ovog članka
dozvoljeno je samo uz pratnju službenika Ustanove.

Ustanova će stanovnicima, vlasnicima i ovlaštenicima prava na nekretninama
na području Nacionalnog parka izdati iskaznicu za nesmetano kretanje u
Nacionalnom parku do njihovih nekretnina.

Iskaznice se izdaju i zaposlenicima pravnih osoba koji obavljaju djelatnost
u Nacionalnom parku, kao i fizičkim osobama koje obavljaju dopuštenu djelatnost
u Nacionalnom parku.

U iskaznici se utvrđuju i kriteriji nesmetanog kretanja u Nacionalnom
parku.

***7. Obavljanje djelatnosti***

Članak 30.

U Nacionalnom parku dozvoljene su djelatnosti koje ne ugrožavaju izvornost
prirode, uz uvjete koje utvrđuje Državna uprava.

Prestižno pravo za obavljanje djelatnosti u Nacionalnom parku imaju
fizičke osobe koje imaju prebivalište na području Nacionalnog parka, ili
su vlasnici odnosno ovlaštenici prava na nekretninama u Nacionalnom parku.

Za obavljanje djelatnosti u Nacionalnom parku Ustanova je dužna raspisati
natječaj.

U natječaju se objavljuju uvjeti za obavljanje djelatnosti, kao i druga
pitanja od značenja za ostvarivanje prava i obveza pristupnika u natječaju,
sukladno ovom Pravilniku i zakonu.

Članak 31.

Pravne i fizičke osobe koje obavljaju djelatnosti na području Nacionalnog
parka dužne su postupati u skladu sa zakonom, provedbenim propisima donesenim
na temelju zakona i ovim Pravilnikom.

Za obavljanje djelatnosti na području Nacionalnog parka potrebno je
odobrenje Ustanove.

U odobrenju iz stavka 2. ovoga članka pobliže se utvrđuju uvjeti za
obavljanje djelatnosti.

Za izdavanje odobrenja plaća se naknada čiji iznos utvrđuje ravnatelj
Ustanove.

Članak 32.

Zabranjeno je snimanje ili fotografiranje u Nacionalnom parku u komercijalne
svrhe bez odobrenja Ustanove.

Za snimanje ili fotografiranje u Nacionalnom parku u komercijalne svrhe
plaća se naknada koju određuje Ustanova.

Članak 33.

S pravnim osobama koje obavljaju djelatnost na području Nacionalnog
parka, a koje koriste prirodna dobra (Hrvatska elektroprivreda, Hrvatske
vode i dr.), ugovorom između Ustanove i tih pravnih osoba uređuju se međusobna
prava i obveze prema uvjetima koje utvrđuje Državna uprava.

***8. Ostale zabrane i ograničenja***

Članak 34.

Unutar granica Nacionalnog parka na cestama na kojima je promet ograničen,
ravnatelj Ustanove utvrđuje uvjete prometa za sve korisnike.

Dopuštena maksimalna brzina na cestama iz stavka 1. ovoga članka je
do 50 km/h.

Fizičke i pravne osobe koje imaju trajnu potrebu za prometovanjem po
cestama iz stavka 1. ovoga članka moraju za prometovanje imati odobrenje
Ustanove.

Iznimno, u slučaju da fizičke i pravne osobe imaju potrebu za jednokratnim
prometovanjem na cestama gdje je promet ograničen, ovlaštena službena osoba
Ustanove može im usmeno odobriti prometovanje.

Ograničenja u svezi prometovanja utvrđena stavkom 1., 2. i 3. ovoga
članka ne odnose se na javne prometnice koje prolaze kroz Nacionalni park.

Zabranjeno je zadržavanje i parkiranje vozila izvan označenih parkirališta.

Članak 35.

Zabrane i ograničenja plovidbe i prometovanja u Nacionalnom parku ne
odnose se na plovila i vozila nadležnih tijela državne uprave i pravnih
osoba s javnim ovlastima (policija, vatrogasci, lučka kapetanija, hitna
pomoć i dr.) u obavljanju poslova iz njihovog djelokruga.

III. PROTUPOŽARNA ZAŠTITA

Članak 36.

Protupožarnu zaštitu u Nacionalnom parku Ustanova provodi u cilju preventivnih
protupožarnih mjera, te je dužna organizirati i osigurati:

1. stalnu osmatračno-dojavnu službu, koju obavljaju djelatnici protupožarne
zaštite Ustanove,

2. stalnu prohodnost puteva i staza kroz šume i šumsko zemljište,

3. ispravnost uređaja za gašenje požara i njihovo stalno tehničko osuvremenjivanje,

4. zabranu loženja vatre izvan naselja i mjesta koja su posebno označena
za tu namjenu.

Mjere protupožarne zaštite Nacionalnog parka djelatnici Ustanove provode
u skladu s općim aktom i operativnim programom Ustanove.

Pravne i fizičke osobe na području Nacionalnog parka dužne su poštivati
i primjenjivati propisane mjere zaštite od požara.

IV. OZNAKE UNUTAR NACIONALNOG PARKA

Članak 37.

Označavanja na području Nacionalnog parka obavljaju se sukladno ovom
Pravilniku i elaboratu označavanja kojeg donosi ravnatelj Ustanove uz suglasnost
Državne uprave.

Jezično označavanje obvezno je na hrvatskom i engleskom jeziku.

Jezično označavanje može biti i na nekom drugom svjetskom jeziku o čemu
odlučuje ravnatelj Ustanove uz prethodnu suglasnost Državne uprave.

Članak 38.

Granice Nacionalnog parka označavaju se tablama s natpisom Nacionalni
park "Krka", i to na mjestima gdje prometnice ulaze u Nacionalni park,
gdje ceste čine granicu toga zaštićenog dijela prirode i na mjestima gdje
su drugi ulazi u Nacionalni park.

U šumskim i na drugim predjelima granica se označava uobičajenim šumskim
oznakama na stablima ili stijenama, te na drugi prikladan način.

V. NADZOR I UPRAVNE MJERE

Članak 39.

Nadzor nad provođenjem ovoga Pravilnika obavlja Ustanova te nadležna
tijela državne uprave sukladno svom djelokrugu.

Članak 40.

Neposrednu zaštitu u Nacionalnom parku obavljaju nadzornici.

Nadzornik ima ovlaštenja propisana zakonom i ovim Pravilnikom.

Članak 41.

Nadzornik Nacionalnog parka ima službenu iskaznicu.

Službenom iskaznicom dokazuje se službeno svojstvo, identitet i ovlasti
nadzornika.

Službena iskaznica pravokutnog je oblika veličine 85x55 mm, presvučena
plastičnim materijalom.

Prednja strana iskaznice u gornjem desnom dijelu sadrži naziv Ustanove,
a ispod naziva velikim slovima piše: "SLUŽBENA ISKAZNICA NADZORNIKA". U
lijevom dijelu prednje strane nalazi se mjesto za fotografiju nazdornika
(25x32 mm), a ispod teksta "Službena iskaznica nadzornika" označuje se
mjesto za potpis nadzornika.

Poleđina Službene iskaznice sadrži: tekst ovlasti, evidencijski broj
Službene iskaznice, datum izdavanja, mjesto za pečat i mjesto za potpis
ravnatelja Javne ustanove "Nacionalni park Krka".

Članak 42.

O izdatim Službenim iskaznicama Ustanova vodi evidenciju.

Evidencija iz stavka 1. ovoga članka vodi se u upisniku Javne ustanove
koji sadrži: ime i prezime nadzornika kojemu je izdana Službena iskaznica,
evidencijski broj Službene iskaznice, datum izdavanja Službene iskaznice,
te odjeljak za napomenu.

Nadzornik koji izgubi Službenu iskaznicu ili na drugi način ostane bez
nje dužan je o tome izvijestiti ravnatelja Ustanove.

Nova Službena iskaznica izdat će se nadzorniku nakon što je gubitak,
odnosno nestanak Službene iskaznice nadzornik prijavio ravnatelju Ustanove.

Nadzorniku kojemu prestaje radni odnos u Ustanovi, ili koji bude razriješen
dužnosti nadzornika, dužan je nakon prestanka radnog odnosa, odnosno nakon
razrješenja Službenu iskaznicu predati ravnatelju Ustanove.

Članak 43.

Nadzornik Nacionalnog parka ima propisanu odoru i znak.

Izgled i boju odore i znaka određuje ravnatelj Ustanove.

Nadzornik je dužan nositi na odori i nacinalni znak zaštite prirode.

Članak 44.

Nadzornik Nacionalnog parka smije za vrijeme obavljanja službe nositi
oružje.

Vrstu, uvjete i vrijeme nošenja oružja za vrijeme obavljanja službe
određuje ravnatelj Ustanove, u skladu sa zakonom.

Članak 45.

Ako se nadzorniku prilikom provođenja nadzora pruži fizički otpor, odnosno
ako se takav otpor osnovano očekuje, nadzornik može zatražiti pomoć ovlaštenih
službenih osoba nadležne policijske uprave.

Članak 46.

Nadzornik je u obavljanju nadzora odgovoran ravnatelju Ustanove i Državnoj
upravi ako propusti poduzeti, odnosno odrediti mjere ili radnje, koje je
po zakonu ili ovom Pravilniku bio dužan poduzeti, odnosno odrediti, ako
prekorači svoje zakonom i ovim Pravilnikom utvrđene ovlasti, ako ne podnese
prijavu, odnosno ne obavijesti ravnatelja odnosno Državnu upravu, a po
potrebi i drugo tijelo, o nedostacima koje je utvrdio u provođenju nadzora
u Nacionalnom parku.

Članak 47.

Protiv fizičke ili pravne osobe koja obavlja radnje protivne odredbama
ovoga Pravilnika nadzornik Nacionalog parka, pored ovlaštenja iz članka
47. i 48. ovoga Pravilnika, ovlašten je naplatiti kaznu na licu mjesta,
podnijeti prekršajnu prijavu, te prijavu zbog privrednog prijestupa ili
kaznenog djela.

Članak 48.

U obavljanju nadzora nadzornik Nacionalnog parka ovlašten je:

- zatražiti od posjetitelja osobnu iskaznicu ili drugu ispravu na temelju
koje se može utvrditi identitet posjetitelja;

- pregledati prtljagu i prijevozno sredstvo posjetitelja;

- pregledati ulov i sredstva za ribolov radi utvrđivanja da li je ribolov
obavljen u skladu s ovim Pravilnikom;

- zatražiti predočenje odobrenja za obavljanje određene djelatnosti
ili za kretanje po Nacionalnom parku kada je to propisano ovim Pravilnikom;

- pregledati osobu ako se osnovano sumnja da nosi oružje na području
Nacionalnog parka protivno odredbama ovoga Pravilnika;

- poduzimati i druge radnje i mjere potrebne za provođenje reda u Nacionalnom
parku propisanog ovim Pravilnikom.

Članak 49.

Nadzornik Nacionalnog parka ovlašten je:

- privremeno oduzeti ribolovni alat i oduzeti ulov ako je osoba zatečena
u rekreacijskom ribolovu bez dozvole, odnosno u ribolovu;

- privremeno oduzeti opremu ako je osoba zatečena u obavljanju podvodnih
aktivnosti bez odobrenja;

- privremeno oduzeti oružje koje nosi osoba bez odobrenja, a ako je
osoba zatečena u lovu privremeno oduzeti oružje, i oduzeti ulov;

- oduzeti i drugi protupravno prisvojeni dio živog i neživog svijeta
koji pripadaju Nacionalnom parku, te privremeno oduzeti sredstva kojima
je izvršeno protupravno prisvajanje;

- zabraniti prodaju robe koja se na području Nacionalnog parka prodaje
bez odobrenja Ustanove;

- privremeno oduzeti robu koja se na području Nacionalnog parka prodaje
suprotno odredbama ovoga Pravilnika;

- zabraniti na licu mjesta plovidbu pravnoj ili fizičkoj osobi ako ne
posjeduje propisano odobrenje;

- zabraniti na licu mjesta obavljanje taksi usluge prijevoza na vodi
i druge djelatnosti koje se obavljaju bez odobrenja Ustanove;

- zabraniti na licu mjesta kopanje, odnosno odvođenje kamena, šljunka,
pijeska i zemlje;

- zabraniti na licu mjesta sječu šume, lov, ribolov i druge aktivnosti
koje se obavljaju suprotno ovom Pravilniku;

- narediti uklanjanje objekata koji su postavljeni bez odobrenja ili
protivno odobrenju, odnosno suprotno odredbama ovoga Pravilnika;

- narediti izvršenje obveze, ako u postupku kontrole utvrdi da se one
ne obavljaju prema odredbama ovoga Pravilnika;

- naplatiti novčanu kaznu.

Članak 50.

Ako fizičke ili pravne osobe ne postupe po rješenju nadzornika Nacionalnog
parka donesenom u obavljanju nadzora, nadzornik može, u opravdanim slučajevima
i kada je to po prirodi obveze, narediti izvršenje obveze putem trećih
osoba i u skladu sa zakonom provesti postupak naplate troškova od osobe
koja je bila dužna postupiti po rješenju.

Članak 51.

Oružje, opremu ili alat utvrđen člankom 48. ovoga Pravilnika nadzornik
može privremeno oduzeti, do donošenja rješenja o izvršenom prekršaju, presude
o izvršenom privrednom prijestupu ili kaznenom djelu.

Iznimno, nadzornik može privremeno oduzeti i plovilo kada je osoba koja
je vlasnik, ili koja upravlja plovilom, ponovno zatečena u izvršenju prekršaja.

O privremenom oduzimanju predmeta nadzornik izdaje potvrdu s točno označenim
oduzetim predmetima po vrsti i količini.

Ustanova je dužna osigurati uvjete za održavanje i čuvanje privremeno
oduzetih predmeta.

Članak 52.

Ako nadzornik utvrdi da je povredom propisa učinjen prekršaj, odnosno
privredni prijestup ili kazneno djelo, dužan je bez odgađanja, a najkasnije
u roku 8 dana od dana sastavljanja zapisnika, podnijeti zahtjev za pokretanje
prekršajnog postupka nadležnom prekršajnom sudu, odnosno prijavu za privredni
prijestup ili kaznenu prijavu drugom nadležnom tijelu.

Uz zahtjev za pokretanje prekršajnog postupka, odnosno prijavu drugom
nadležnom tijelu, prilaže se zapisnik o činjenicama utvrđenim prilikom
obavljanja nadzora.

Članak 53.

U postupku provođenja nadzora kad nadzornik izriče upravnu mjeru donosi
rješenje.

Žalba protiv rješenja o upravnoj mjeri može se izjaviti Državnoj upravi.

Žalba se izjavljuje putem Ustanove.

Članak 54.

Nadzornik je dužan rješenje iz članka 52. ovoga Pravilnika donijeti
i dostaviti stranci bez odgađanja, a najkasnije u roku 8 dana od dana sastavljanja
zapisnika.

Protiv rješenja nadzornika o određivanju upravne mjere stranka može
u roku 8 dana od dana dostave rješenja izjaviti žalbu Državnoj upravi.

Ako nadzornik nađe da je podnijeta žalba dopuštena, pravovremena i izjavljena
od ovlaštene osobe, a nije novim rješenjem zamijenio rješenje koje se žalbom
pobija, dužan je u roku 5 dana od dana primitka, žalbu uputiti na rješavanje
Državnoj upravi.

Državna uprava je dužna rješenje o žalbi donijeti i dostaviti stranci
u roku 30 dana računajući od dana primitka uredno predane žalbe.

Žalba ne zadržava izvršenje rješenja.

Članak 55.

Zaključak o dozvoli izvršenja rješenja nadzornik je dužan donijeti bez
odgađanja, a najkasnije u roku 8 dana od dana kad je rješenje postalo izvršno.

Troškove izvršenja snosi stranka koja je bila dužna izvršiti upravnu
mjeru.

Članak 56.

Na vođenje postupka u svezi izricanja upravnih mjera propisanih ovim
Pravilnikom primjenjuju se odredbe Zakona o općem upravnom postupku.

Članak 57.

Nadzornik Nacionalnog parka ovlašten je naplatiti novčanu kaznu na licu
mjesta za prekršaje propisane člankom 61., 62., 63. i 64. ovoga Pravilnika.

O naplaćenoj kazni na mjestu prekršaja izdaje se potvrda.

Ako prekršitelj iz bilo kojeg razloga ne plati kaznu na mjestu prekršaja,
može to učiniti u roku 8 dana od dana kad je učinjen prekršaj.

Ako osoba koja je učinila prekršaj odbije platiti kaznu na mjestu prekršaja
ili ne plati kaznu u roku od 8 dana, nadzornik podnosi zahtjev za pokretanje
prekršajnog postupka nadležnom prekršajnom sudu radi utvrđivanja prekršajne
odgovornosti sukladno ovom Pravilniku i Zakonu o zaštiti prirode.

Uz zahtjev za porektanje prekršajnog postupka prilaže se zapisnik o
činjenicama utvrđenim prilikom nadzora i o odbijanju plaćanja kazne na
mjestu prekršaja, odnosno u roku utvrđenom stavkom 4. ovoga članka.

Članak 58.

Nadzornik je dužan voditi očevidnik o obavljenim pregledima i poduzetim
mjerama.

Način vođenja očevidnika utvrđuje ravnatelj Ustanove.

VI. KAZNENE ODREDBE

Članak 59.

Novčanom kaznom od 2.000,00 do 15.000,00 kn kaznit će se za prekršaj
pravna osoba ako:

1. plovilo drži na privezu bez odobrenja Ustanove (članak 5. stavak
2.);

2. plovilo drži na mjestu koje nije označeno za privez (članak 5. stavak
3.);

3. obavlja podvodne aktivnosti bez dopuštenja Državne uprave (članak
10.);

4. lovi školjkaše ili vadi i uzima (sakuplja) druge vodene organizme
bez dopuštenja Državne uprave (članak 15.);

5. lovi, hvata, proganja, ozljeđuje ili ubija životinje, na području
Nacionalnog parka, oštećuje njihove razvojne oblike, gnjezda ili legla
i obitavališta (članak 16. stavak 1., 2. i 3.);

6. postavi ili ugradi lovnogospodarski i lovnotehnički objekt (članak
16. stavak 4.);

7. obavlja sječu ili pošumljavanje bez dopuštenja Državne uprave (članak
19. stavak 1.);

8. vadi mineralne sirovine ili ako na bilo koji drugi način eksploatira
prirodne izvore, odnosno mijenja pejsaž (članak 22. stavak 1.);

9. bere, sakuplja, uklanja i oštećuje biljke bez dopuštenja Državne
uprave (članak 19. stavak 2.);

10. gradi objekte ili izvodi građevinske radove bez posebnih uvjeta
zaštite prirode Državne uprave (članak 23. alineja 1.);

11. gradi ili postavi privremeni objekt bez dopuštenja Državne uprave
(članak 23. alineja 2.);

12. odlaže građevinski otpadni materijal, industrijski i kućni otpad
(članak 23. elineja 3. i 4.);

13. ispušta tekućine ili upotrebljava kemijska sredstva kojima se može
ugroziti izvornost biljnog i životinjskog svijeta i voda (članak 23. elineja
5.);

14. organizira nisko nadlijetanje letjelica iznad Nacionalnog parka
bez dopuštenja Državne uprave (članak 23. alineja 6.);

15. gradi pristupe obali, obalu lučice, vezove i druge vrste pristana
na obali unutar područja Nacionalnog parka na mjestima koja Prostornim
planom nisu predviđena za to ili bez uvjeta zaštite prirode Državne uprave
(članak 25.);

16. ako podiže barijere u vodi i spriječava protok vode (članak 23.
stavak 1. alineja 3.);

17. koristi vodu u Nacionalnom parku na način da se mijenja kvaliteta
vode i živog svijeta u njoj, te prirodni režim vodotoka (članak 8. stavak
1.);

18. obavlja djelatnost na području Nacionalnog parka bez odobrenja Ustanove
(članak 31.);

19. obavlja djelatnost suprotno izdanim uvjetima (članak 30.);

20. ne poduzima odnosno ne primjenjuje propisane mjere zaštite od požara
(članak 21.);

21. snima ili fotografira u komercijalne svrhe bez odobrenja Ustanove
(članak 32.);

22. plovilom uđe u vode Nacionalnog parka bez odobrenja Ustanove (članak
4. stavak 1.);

23. plovilom uđe u vode na kojima su postavljene vidljive zapreke i
oznake o zabrani plovidbe (članak 6 i 7.);

24. obavlja promet s motornim vozilom na cestama na kojima je promet
zabranjen ili ograničen bez odobrenja Ustanove (članak 34.);

25. koristi vodu suprotno odredbama ovog Pravilnika i Prostornog plana
(članak 8. stavak 2.);

26. zadržava ili parkira vozilo izvan označenih parkirališta (članak
34. stavak 6.).

Za prekršaje iz stavka 1. ovoga članka kaznit će se i odgovorna osoba
u pravnoj osobi novčanom kaznom od 500,00 do 4.000,00 kn.

Članak 60.

Novčanom kaznom od 500,00 do 5.000,00 kn kaznit će se za prekršaj fizička
osoba ako:

1. obavlja taksi prijevoz na vodi bez odobrenja Ustanove (članak 4.
stavak 2.);

2. plovilo drži na privezu bez odobrenja Ustanove (članak 5. stavak
2.);

3. plovilo drži na mjestima koja nisu označena za privez (članak 5.
stavak 3.);

4. se kupa na mjestima gdje kupanje nije dozvoljeno (članak 9.);

5. obavlja podvodne aktivnosti bez odobrenja Državne uprave (članak
10.);

6. obavlja rekreacijski ribolov bez dozvole Ustanove (članak 13. stavak
1.);

7. lovi sa ribolovnim alatom koji nije dozvoljen (članak 12.);

8. obavlja rekreacijski ribolov za vrijeme lovostaja (članak 13. stavak
5.);

9. lovi školjkaše i druge vodene organizme bez dopuštenja Državne uprave
(članak 15.);

10. lovi, hvata, proganja, ozljeđuje ili ubija životinje, na području
Nacionalnog parka, oštećuje njihove razvojne oblike, gnjezda ili legla
i obitavališta (članak 16.);

11. nosi vatreno oružje, odnosno drugo oružje pogodno za lov (članak
17. stavak 1.);

12. pusti psa da se slobodno kreće na području Nacionalnog parka (članak
18.);

13. obavlja sječu ili pošumljavanje bez odobrenja Državne uprave (članak
19. stavak 1.);

14. obavlja ispašu stoke i košnju na području strmih kanjonskih padina
i lokalitetima Skradinski buk i Roški slap (članak 20. stavak 2.);

15. loži vatru izvan naselja i mjesta koja su posebno označena i određena
za tu namjenu (članak 21. stavak 1.);

16. ne poduzima i ne primjenjuje propisane mjere radi zaštite od požara
(članak 21. stavak 2.);

17. vadi mineralne sirovine ili na bilo koji drugi način eksploatira
prirodne izvore, odnosno mijenja pejsaž (članak 22. stavka 1.);

18. gradi objekt ili izvodi građevinske radove bez posebnih uvjeta Državne
uprave (članak 23. alineja 1.);

19. gradi ili postavi privremeni objekt bez dopuštenja Državne uprave
(članak 23. alineja 2.);

20. odlaže građevinski otpadni materijal, industrijski i kućni otpad
(članak 23. alineja 3. i 4.);

21. upotrebljava kemijska sredstva kojima se može ugroziti izvornost
biljnog i životinjskog svijeta i čistoću vode (članak 23. alineja 5.);

22. obavi nisko nadlijetanje Nacionalnog parka letjelicom bez dopuštenja
Državne uprave (članak 23. alineja 6.);

23. kampira izvan organiziranih kampova na području Nacionalnog parka
(članak 24.);

24. bere, sakuplja i oštećuje biljke (članak 19. stavak 2.);

25. postavi ili ugradi lovnogospodarski i lovnotehnički objekt (članak
16. stavak 4.);

26. gradi pristupe obali, vezove i druge vrste pristana na obali unutar
područja Nacionalnog parka, osim za to Prostornim planom predviđenim mjestima
ili bez uvjeta zaštite prirode Državne uprave (članak 25.);

27. se zatekne u Nacionalnom parku bez ulaznice (članak 27. stavak 3.);

28. se kreće izvan područja namijenjenih za razgledavanje i posjećivanje
(članak 29. stavak 1.);

29. obavlja djelatnost na području Nacionalnog parka bez odobrenja Ustanove
(članak 31. stavak 2.);

30. obavlja djelatnost suprotno izdanim uvjetima (članak 30.)

31. snima ili fotografira u komercijalne svrhe bez odobrenja Ustanove
(članak 32. stavak 1.);

32. plovilom uđe u vode Nacionalnog parka bez odobrenja Ustanove (članak
4. stavak 1.);

33. plovilom uđe u vode na kojima su postavljene vidljive zapreke i
oznake o zabrani plovidbe (članak 6. i 7.);

34. obavlja promet s motornim vozilom na cestama na kojima je promet
zabranjen ili ograničen bez odobrenja Ustanove (članak 34.);

35. obavlja ribolov (članak 11. stavak 1.);

36. ne odlaže otpatke na za to predviđena mjesta (članak 21. stavak
3.);

37. zadržava ili parkira vozilo izvan označenih parkirališta (članak
34. stavak 6.).

Članak 61.

Novčanom kaznom od 200,00 kn kaznit će se na mjestu izvršenja prekršaja
osoba ako:

1. se kupa na mjestima gdje kupanje nije dozvoljeno (članak 9.);

2. se zatekne u Nacionalnom parku bez ulaznice (članak 27. stavak 3.);

3. se kreće izvan područja namijenjenih za razgledavanje i posjećivanje
(članak 29. stavak 1.);

4. prekorači maksimalnu brzinu na prometnicama u Nacionalnom parku koju
je svojom odlukom utvrdio ravnatelj Ustanove (članak 34.);

5. ulovi više od jedne ribe odnosno više od dva kg ribe po dozvoli dnevno
(članak 14. stavak 1. i 3.);

6. zatekne stanovnika odnosno vlasnika ili ovlaštenika prava na nekretnine
u Nacionalnom parku bez iskaznice ili se iskaznica koristi mimo odobrenih
kriterija (članak 29. stavak 3).

Članak 62.

Novčanom kaznom od 300,00 kn kaznit će se na mjestu izvršenja prekršaja
osoba ako:

1. plovilo drži na mjestu koje nije označeno za privez (članak 5. stavak
3.);

2. kampira izvan organiziranih kampova na području Nacionalnog parka
(članak 24.);

3. obavlja rekreacijski ribolov bez odobrenja (članak 13. stavak 5.);

4. obavlja rekreacijski ribolov sa alatom koji nije dozvoljen (članak
12.);

5. obavlja ispašu stoke na području strmih kanjonskih padina, na Skradinskom
buku ili Roškom slapu (članak 20. stavak 2.);

6. kosi travu na strmim kanjonskim padinama, na Skradinskom buku ili
Roškom slapu (članak 20. stavak 2.);

7. pusti psa da se slobodno kreće na području Nacionalnog parka (članak
18.);

8. je prekoračila maksimalnu brzinu na prometnicama u Nacionalnom parku
koja je utvrđena ovim Pravilnikom (članak 34.).

Članak 63.

Novčanom kaznom od 400,00 kn kaznit će se na mjestu izvršenja prekršaja
osoba ako:

1. obavlja rekreacijski ribolov za vrijeme lovostaja (članak 13. stavak
5.);

2. plovilo drži na privezu bez odobrenja (članak 5. stavak 2.);

3. obavlja djelatnost suprotno izdanim uvjetima (članak 30.)

4. dopuštenje za plovidbu koristi mimo uvjeta utvrđenih u odobrenju
(članak 6.).

Članak 64.

Novčanom kaznom od 500,00 kn kaznit će se na mjestu izvršenja prekršaja
osoba ako:

1. obavlja podvodne aktivnosti bez odobrenja Državne uprave (članak
10.);

2. lovi školjkaše i druge vodene organizme bez dopuštenja Državne uprave
(članak 15.);

3. nosi vatreno oružje odnosno drugo oružje pogodno za lov (članak 17.
stavak 1.);

4. loži vatru izvan naselja i mjesta koja su posebno označena i određena
za tu namjenu (članak 21. stavak 1.);

5. odlaže građeviski otpadni materijal, industrijski kućni otpad, te
ispušta tekućine i upotrebljava kemijska sredstva kojima se može ugroziti
biljni i životinjski svijet, te čistoća vode (članak 23.);

6. obavlja djelatnost na području Nacionalnog parka bez odobrenja (članak
31. stavak 2.);

7. snima ili fotografira u komercijalne svrhe bez odobrenja Ustanove
(članak 32. stavak 1.);

8. obavlja ribolov (članak 11. stavak 1.);

9. uđe plovilom u vode Nacionalnog parka bez odobrenja Ustanove (članak
4. stavak 1.)

Članak 65.

Prihodi ostvareni od naplate novčanih kazni na mjestu prekršaja prihodi
su Ustanove i koriste se za zaštitu i promicanje Nacionalnog parka.

VII. PRIJELAZNE I ZAVRŠNE ODREDBE

Članak 66.

Ravnatelj Ustanove donijet će provedbene akte, prema odredbama ovoga
Pravilnika, u roku 30 dana od dana stupanja na snagu ovoga Pravilnika.

Ustanova će u roku 60 dana od dana stupanja na snagu ovoga Pravilnika
obaviti označavanje na području Nacionalnog parka sukladno ovom Pravilniku.

Članak 67.

Stupanjem na snagu ovoga Pravilnika prestaje važiti Pravilnik o unutarnjem
redu na području Nacionalnog parka "Krka" ("Narodne novine", br. 85/97).

Članak 68.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 351-01/98-01/03
Urbroj: 542/1-10-3/6-98-01
Zagreb, 22. svibnja 1998.

Ravnatelj
**dr. Ante Kutle,** v. r.

Pravilnik, NN 77/1998-1040